Tutti-frutti ehk kingitus kaksikutele
Täna meil Saaremaale minek ja kuna mehe sõbral sündisid oktoobris kaksikud tütred, siis plaan ka katsikutel ära käia. Mõtlesin, et teen nendele kingiks "Kaia Babydollid", nagu eelmises postituses. Plaan paigas, oli vaja ainult lõng ära osta ja tegema asuda. Algus läks libedalt ja kuna tegemist palju väiksema suurusega, siis läks kudumine ka väga kiirelt. Üks kleit valmis praktiliselt ühe õhtuga, teine kleit valmis järgmisel päeval....... ja siit hakkas kõik viltu kiskuma.
Kleidid valmis, lõngaotsad peidetud, asusin järgmisel hommikul päevavalges kleite viimistlema. Selgus tõsiasi, et kuigi olin kontrollinud lõngapartiide numbreid ja värvikoode (mis olid kusjuures ühesugused), oli üks tokk heleroosat lõnga hoopis teist tooni.
Pilt triibust
Oleks siis veel, et õige toon oleks üleval ja vale toon all, aga ei. Vastupidi. Nii et harutasin kleidi ülemise ääreni üles. Võtsin oma lõngatokid ja töö kaasa ja seadsin sammud Lianni Lõngadesse. Ootasin ainult ühe toki vahetust, aga sain hoopis kahesajakroonise kinkekaardi, vana toki ja veel uue toki lisaks. Nii et au ja kiitus Lianni teenindusele.
Ise õnnelik, läksin koju ja juba õhtul oli ka teine kleit peaaegu valmis. Aga..... Seekord oli üks tokk lõnga poolepealt tooni vahetanud. Nii et, jälle harutama. Aga kõigele sellele vaatamata, sain kleidid lõpuks valmis. Tegin ise ka sildid koos hooldusjuhistega. Ei saa öelda, et ma just andekas joonistaja oleks, aga vast aru saab ikka.
Lõng siis Woolmarki Superwool. 100% meriinovill. Käsipesu, triikimine lubatud.